Eierstock

Dr **Äierstock** – in dr medizinische Fachsprppche as *Owar* (vo lat. *Ovarium*) oder *Oophoron* (griech.) bezäichnet – isch e brimärs, wiibliges Gschlächtsorgan und Däil vom Reprodukzioonssüstem. As Gonade (Käimdrüese) entspricht si em Hoode vo de männlige Indiwidue. Im Äierstock wärde d Äizälle und wiibligi Gschlächtshormon broduziert.

## Bi de Süüger
### Dr Ufbau

S Owar wird vom ene äischichtige isoprismatische Epithel, em *Epithelium superficiale*, überzooge. Es isch e modifizierti Tunica serosa, wo diräkt in die wissi Bindgwääbskapsle (*[[Tunica albuginea]]*) übergoot, wo drunder lit. S Gwääb vom Äierstock bestoot mäistens us ere ussere Rinde und em Mark inne nooch. Bi Ross si d Verheltniss umkeert und d Rinde isch in dr Middi.

In dr **Äierstockrinde** (*Cortex ovarii*, *Zona parenchymatosa*) si Follikel mit Äizälle din. Lang het mä dänggt, ass Fraue mit ere bestimmte Zaal vo Äizälle uf d Wält chieme, und dass si wenn die ufbrucht si,  unfruchtbar wurde, aber amerikanischi Forscher häi am Aafang vo 2012 zäigt, ass es in de Äierstöck Stammzälle git, wo Äizälle broduziere.

S **Äierstockmark**, *Medulla ovarii* oder *Zona vasculosa*, bestoot us Bindgwääb und het Bluetgfäss, Lümfgfäss und Närvefaasere vom *Plexus ovaricus*.

Bi dr Frau ligge d Äierstöck im chliine Becki wo sich d Arteria iliaca communis däilt. Mä cha sä mit zwäi Finger (äine dur d Schäide, dr zwäiti dur d Buuchwand) abdaste. Nääbene si:
* dr Nervus obturatorius (bi Züste oder Äierstockentzündige duet s äim wäge däm hüfig am Oberschänkel wee)
* dr Harnläiter
* dr Wurmfortsatz (*Appendix vermiformis*) näben em rächte Äierstock

### D Laag bi de vierfüessige Süüger

So wie s bim Embryo isch, lige bi de mäiste Kwadrupede (Vierfüesser) d Äierstöck hinder de Niere. Bi de Baarhuefer stiige d Äierstöck ab (*Descensus ovarii*), wie s au bi de menschlige Hoode bassiert. D Äierstöck lige bin ene witer hinde (kaudal) und mee uf e Buuch zue (ventral) vor em Iigang in s Becki. Bi Groossdier cha mä d Äierstöck rektal gspüüre.

### Wie d Äierstöck aagmacht si

D Äierstöck wärde dur drei Bänder befestigt, wo us Serosa bestöön:
* *Mesovarium*, e Däil vom Ligamentum latum uteri
* *Ligamentum suspensorium ovarii*, s obere/vordere Käimdrüeseband
* *[[Ligamentum ovarii proprium]]*, s Äierstockäigeband zur Gebärmueter)

### D Versorgig vom Äierstock
D Bluetversorgig goot über d Arteria ovarica, diräkt us dr Aorta sälber. S wenöse Bluet fliesst über d *Vena ovarica* ab.

D Närve wärde über Faasere vom wegetative Närvesüstem versorgt. Si bilde an dr Arteria ovarica e Närvegflächt, dr *Plexus ovaricus*.

### Chrankhäite und Funkzionsstöörige
En Entzündig vom Äierstock wird as Oopheritis bezäichnet. Si chunnt mäistens zämme mit Entzündige vom Äiläiter vor und wird denn as Adnexitis bezäichnet. E Verstopfig vo de abfüerende Bluetgfäss füert zun ere Owarialwenedromboose.

Dr Äierstock cha vo verschidnige Tumor befalle wärde. S Owarialkarzinom isch e bösartige Tumor, d Struma ovarii und dr Brenner-Tumor si guetartigi. Fibrom vom Äierstock chönne Buuchwassersucht begläite (Meigs-Syndrom). S Zystom isch e Drüesegschwulst, wo sich bin em e Sekrethoolruum bildet.

Ere Underfunkzioon vo dr Käimdrüese säit mä Hypogonadismus. Funkzionsstöörige si d Owarialinsuffiziänz, d Owarialzyste und s polyzystische Owarialsündrom. In dr Menopause hört dr Owarialzüklus uf.
Wenn Hoodegwääb im Äierstock vorchunnt, bezäichnet mä das as Owotestis. Wenn sich d Äierstöck im Embryonalstadium nid entwigglet häi, isch das Gonadedysgenesii oder en Agonadismus. D Dermoidzyste isch en embryonali Feelentwigglig, won e Hoolruum entstoot, wo mit Oberhutgwääb überzooge isch.

## Litratuur
* Uwe Gille: *Weibliche Geschlechtsorgane.* In: F.-V. Salomon u.&nbsp;a. (Hrsg.): *Anatomie für die Tiermedizin*. Enke, Stuttgart 2004, ISBN 3-8304-1007-7, S. 379–389.

## Fuessnoote


## Weblingg